Sklep Komisije

z dne 27. februarja 2002

o spremembi Sklepa 2000/745/ES o sprejetju ponujenih zavez v zvezi s protidampinškim in protisubvencijskim postopkom pri uvozu določenega polietilen tereftalata s poreklom, med drugim, iz Indije

(notificiran pod dokumentarno številko K(2002) 620)

(2002/232/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 384/96 z dne 22. decembra 1995 o zaščiti proti dampinškemu uvozu iz držav, ki niso članice Evropske skupnosti [1], kakor je bila nazadnje spremenjena z Uredbo (ES) št. 2238/2000 [2] (osnovna uredba AD) in zlasti členov 8 in 9 Uredbe,

ob upoštevanju Uredbe Sveta (ES) št. 2026/97 z dne 6. oktobra 1997 o zaščiti proti subvencioniranemu uvozu iz držav, ki niso članice Evropske skupnosti [3] ("osnovna uredba AD") in zlasti členov 13 in 15 Uredbe,

po posvetovanju s svetovalnim odborom,

ob upoštevanju naslednjega:

A. POSTOPEK

(1) Z Uredbo (ES) št. 2603/2000 [4] je Svet uvedel dokončno izravnalno dajatev v obliki določenega zneska na tono (41,3 EUR/t) pri uvozu določenega polietilen tereftalata s poreklom, med drugim, iz Indije, razen pri uvozu iz več posebej navedenih indijskih družb, za katera velja nižja stopnja dajatve. Uvoz določenega polietilen tereftalata, ki ga izvozijo družbe, od katerih so bile sprejete zaveze, je oproščen plačila te dajatve v skladu s členom 2(1) navedene uredbe.

(2) Z Uredbo (ES) št. 2604/2000 [5] je Svet uvedel dokončno protidampinško dajatev v obliki določenega zneska na tono (181,7 EUR/t) pri uvozu določenega polietilen tereftalata s poreklom med drugim iz Indije, razen pri uvozu iz več posebej navedenih indijskih družb, za katera se uporabljajo različne stopnje dajatve. Uvoz določenega polietilen tereftalata, ki ga izvozijo družbe, od katerih se je sprejela zaveza, je oproščen plačila te dajatve v skladu s členom 2(1) navedene uredbe.

(3) Dne 29. novembra 2000 je Komisija s Sklepom 2000/745/ES [6] sprejela zaveze, ki so jih v zvezi z obema prej navedenima postopkoma ponudili izvozniki iz člena 1 navedenega sklepa, in prekinila preiskave v zvezi z njimi.

(4) Dne 26. junija 2001 je Komisija z Uredbo (ES) št. 1240/2001 [7] napovedala začetek pregleda zaradi "novega izvoznika" Uredbe Sveta (ES) št. 2604/2000 o uvedbi dokončne protidampinške dajatve pri uvozu določenega polietilen tereftalata s poreklom, med drugim, iz Indije, o odpravi dajatve pri uvozu enega proizvajalca izvoznika in uvedbi registracije tega uvoza.

(5) Dokončne ugotovitve in sklepi preiskave so navedeni v Uredbi Sveta (ES) št. 496/2002 [8] ki spreminja Uredbo (ES) št. 2604/2000.

B. ZAVEZA

(6) Po razkritju s katerim je bila Futura Polymers Ltd (v nadaljevanju zadevna družba) obveščena o dejstvih in ugotovitvah, na podlagi katerih se je nameravalo uvesti spremenjeno dokončno protidampinško dajatev na njen uvoz v Skupnost, je zadevna družba ponudila zavezo v skladu s členom 8(1) osnovne uredbe AD. Po tej zavezi je zadevni proizvajalec izvoznik ponudil, da ne bo prodajal svojim nepovezanim kupcem po cenah, ki bi bile nižje od določenih najnižjih cen.

(7) Po mnenju Komisije se zaveza, ki jo je ponudila zadevna družba, lahko sprejme, saj odpravlja škodljive učinke dampinga. Poleg tega bodo redna in podrobna poročila, za pripravo katerih se je obvezala zadevna družba, Komisiji omogočala učinkovito nadziranje. Razen tega so sodelovanje zadevne družbe med preiskavo, njegov ustroj in organiziranost prodaje ter posebnosti zadevnega izdelka takšni, da je po mnenju Komisije nevarnost, da bi prišlo do izogibanja zavez omejena.

(8) Da se Komisiji še nadalje omogoči učinkovit nadzor družbe v zvezi z ustreznim izpolnjevanjem zavez, bo v primerih, ko se v skladu z zavezo pristojnim carinskim organom predloži zahtevek za sprostitev v prost promet,oprostitev dajatve odvisna od predložitve trgovskega računa. Takšen trgovski račun mora izdati družba, od katerega se je zaveza sprejela, vsebovati pa mora podatke naštete v prilogi k Uredbi (ES) št. 2604/2000. Če se takšen račun ne predloži ali če ne ustreza zadevnemu izdelku, predloženemu v carinjenje, bo namesto tega plačana ustrezna stopnja protidampinške dajatve.

(9) V primeru domnevne kršitve, kršitve ali preklica zaveze se lahko uvede protidampinška dajatev v skladu s členom 8(9) in (10) osnovne uredbe AD –

SPREJELA NASLEDNJI SKLEP:

Člen 1

Preglednica iz člena 1 Sklepa 2000/745/ES se spremeni:

Družba | Država | Dodatna oznaka TARIC |

Futura Polymers Limited | Indija | A184 |

Člen 2

Ta sklep začne veljati dan po objavi v Uradnem listu Evropskih skupnosti.

Ta sklep je v celoti zavezujoč in se neposredno uporablja v vseh državah članicah.

V Bruslju, 27. februarja 2002

Za Komisijo

Pascal Lamy

Član Komisije

[1] UL L 56, 6.3.1996, str. 1.

[2] UL L 257, 11.10.2000, str. 2.

[3] UL L 288, 21.10.1997, str. 1.

[4] UL L 301, 30.11.2000, str. 1.

[5] UL L 301, 30.11.2000, str. 21.

[6] UL L 301, 30.11.2000, str. 88.

[7] UL L 171, 26.6.2001, str. 3.

[8] UL L 78, 21.3.2002, str. 4.

--------------------------------------------------